Nõukogu otsus,

17. märts 2003,

Euroopa Ühenduse ühinemise kohta tolliprotseduuride lihtsustamise ja ühtlustamise rahvusvahelise konventsiooni (Kyoto konventsiooni) muutmisprotokolliga

(2003/231/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133 koostoimes artikli 300 lõike 2 esimese lõigu esimese lausega,

võttes arvesse komisjoni ettepanekut

ning arvestades järgmist:

(1) Ühendus on olnud tolliprotseduuride lihtsustamise ja ühtlustamise rahvusvahelise konventsiooni, edaspidi "konventsiooni", lepinguosaline aastast 1974.

(2) Tollikoostöö Nõukogu võttis oma 26. juuni 1999. aasta istungitel vastu konventsiooni muutmisprotokolli. Muutmisprotokolli I liites on toodud konventsiooni muudetud preambula ja muudetud artiklite tekst, muutmisprotokolli II liites muudetud üldlisa ning muutmisprotokolli III liites muudetud erilisad. Muudetud preambula ning konventsiooni muudetud artikleid koos muudetud üldlisa ja muudetud erilisadega nimetatakse muudetud Kyoto konventsiooniks.

(3) Muudetud Kyoto konventsiooni põhimõtete rakendamine annab märkimisväärseid ja mõõdetavaid tulemusi, parandades tolliasutuste tõhusust ja tulemuslikkust ning seeläbi riikide majanduslikku konkurentsivõimet; samuti soodustab see investeeringuid ja tööstuse arengut ning võib suurendada väikeste ja keskmise suurusega ettevõtete osalemist rahvusvahelises kaubanduses.

(4) Muudetud Kyoto konventsioon on kaubanduse edendamise oluline osa ning seega seda tunnustanud partnerite jaoks tähtis majanduskasvu stimulaator.

(5) Muudetud Kyoto konventsiooni lepinguosalised kohustuvad kohaldama selgeid, läbipaistvaid ja ajakohaseid tolliprotseduure, mis uue infotehnoloogia ja uute tollikontrolli tehnikate, nagu riskihindamise ja auditite kasutamisega võimaldavad kaupade kiiremat tollikontrolli.

(6) Muutmisprotokoll, sealhulgas selle I ja II liide, jõustub kolme kuu möödumisel sellest, kui 40 konventsiooniosalist on väljendanud oma nõusolekut ühineda muutmisprotokolliga, sh selle I ja II liitega.

(7) Esialgu ühineb Euroopa Ühendus muutmisprotokolliga, sealhulgas selle I ja II liitega. Ühinemine muutmisprotokolli III liites toodud erilisadega otsustatakse hiljem,

ON TEINUD JÄRGMISE OTSUSE:

Artikkel 1

1. Euroopa Ühendus kiidab heaks Euroopa Ühenduse ühinemise tolliprotseduuride lihtsustamise ja ühtlustamise rahvusvahelise konventsiooni muutmisprotokolliga, v.a III liide.

2. Muutmisprotokolli, sealhulgas I ja II liite tekst on esitatud käesoleva otsuse I lisas.

3. Muudetud Kyoto konventsiooni artikli 8 lõike 5 punkti a alusel nõutav teave ja artikli 11 alusel nõutav teade on esitatud vastavalt selle otsuse II ja III lisas.

Artikkel 2

1. Ühendust esindab konventsiooni muutmisprotokolli I liite artiklis 6 sätestatud korralduskomitees komisjon, keda abistavad liikmesriikide esindajad.

2. Ühenduse seisukoha korralduskomitees juhtudel, kui on tegemist ühenduse pädevusse kuuluvate küsimustega, võtab asjakohastest asutamislepingu sätetest tulenevate hääletuseeskirjade kohaselt vastu nõukogu.

Artikkel 3

1. Nõukogu eesistujal on õigus nimetada isikud, kes on volitatud ühenduse nimel andma hoiule muutmisprotokolli, sealhulgas I ja II liite ühinemiskirja. Selline hoiuleandmine toimub samal ajal kui liikmesriikide ühinemiskirjade hoiuleandmine.

2. Volitatud isikud edastavad Tollikoostöö Nõukogu peasekretärile teabe ja teate, mis on esitatud vastavalt käesoleva otsuse II ja III lisas.

Artikkel 4

Käesolev otsus avaldatakse Euroopa Liidu Teatajas.

Brüssel, 17. märts 2003

Nõukogu nimel

eesistuja

G. Drys

--------------------------------------------------